title: Решение (ЕС) 2015/1987 на Съвета от 5 октомври 2015 година за сключване на Протокола за определяне на възможностите за риболов и на финансовото съдействие, предвидени в Споразумението за партньорство в областта на рибарството между Европейската общност и Република Гвинея Бисау

text:
               6.11.2015

               BG

               Официален вестник на Европейския съюз

               L 290/1

         РЕШЕНИЕ (ЕС) 2015/1987 НА СЪВЕТА
   от 5 октомври 2015 година
   за сключване на Протокола за определяне на възможностите за риболов и на финансовото съдействие, предвидени в Споразумението за партньорство в областта на рибарството между Европейската общност и Република Гвинея Бисау
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 6, втора алинея, буква а) и член 218, параграф 7 от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 17 март 2008 г. Съветът одобри с Регламент (ЕО) № 241/2008 (1) сключването на Споразумението за партньорство в областта на рибарството между Европейската общност и Република Гвинея-Бисау (наричано по-долу „споразумението“).

               (2)

               Съюзът и Република Гвинея Бисау договориха нов протокол (наричан по-долу „протоколът“), с който на корабите на Съюза се предоставят възможности за риболов във водите, върху които Република Гвинея Бисау има суверенитет или упражнява юрисдикция по отношение на риболова.

               (3)

               Протоколът бе подписан на 24 ноември 2014 г. в съответствие с Решение 2014/782/ЕС (2) и се прилага временно от датата на подписването му.

               (4)

               Със споразумението се създава съвместен комитет, натоварен с контрола по прилагането на споразумението. Освен това в съответствие с протокола съвместният комитет може да одобрява някои изменения в протокола. За да се улесни одобряването на такива изменения, е целесъобразно на Комисията да се предоставят правомощия, при спазване на определени условия, да одобрява измененията съгласно опростена процедура.

               (5)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Протоколът за определяне на възможностите за риболов и на финансовото съдействие, предвидени в Споразумението за партньорство в областта на рибарството между Европейската общност и Република Гвинея Бисау, се одобрява от името на Съюза (3).
   Член 2
   Председателят на Съвета извършва от името на Съюза предвидената в член 19 от протокола нотификация (4).
   Член 3
   На Комисията се предоставят правомощия да одобрява от името на Съюза изменения на протокола в рамките на съвместния комитет, при спазване на предвидените в приложението разпоредби и условия.
   Член 4
   Настоящото решение влиза в сила в деня на приемането му.

      Съставено в Люксембург на 5 октомври 2015 година.

            За Съвета

            Председател

         N. SCHMIT

      (1)  Регламент (ЕО) № 241/2008 на Съвета от 17 март 2008 г. за сключване на Споразумението за партньорство в областта на рибарството между Европейската общност и Република Гвинея-Бисау (ОВ L 75, 18.3.2008 г., стр. 49).

      (2)  ОВ L 328, 13.11.2014 г., стр. 1.

      (3)  Протоколът е публикуван в ОВ L 328, 13.11.2014 г., стр. 3 заедно с решението за подписването му.

      (4)  Датата на влизане в сила на протокола ще бъде публикувана в Официален вестник на Европейския съюз от Генералния секретариат на Съвета.

      ПРИЛОЖЕНИЕ

         Обхват на правомощията и процедура за установяване на позицията на Съюза в рамките на съвместния комитет

                  1.

                  На Комисията се предоставят правомощия да води преговори с Република Гвинея Бисау и, когато е целесъобразно и при спазване на точка 3 от настоящото приложение, да постига договореност за изменения на протокола по отношение на следните въпроси:

                              а)

                              коригиране на възможностите за риболов и на финансовото съдействие в съответствие с членове 6 и 7 от протокола;

                              б)

                              решение относно правилата за секторната подкрепа в съответствие с член 3 от протокола;

                              в)

                              технически спецификации и процедури, които попадат в областта на компетентност на съвместния комитет в съответствие с приложението към протокола.

                  2.

                  В рамките на съвместния комитет, създаден със споразумението, Съюзът:

                              а)

                              действа в съответствие с целите на Съюза в рамките на общата политика в областта на рибарството;

                              б)

                              се съобразява със заключенията на Съвета от 19 март 2012 г. във връзка със съобщението на Комисията относно външното измерение на общата политика в областта на рибарството;

                              в)

                              насърчава позиции, които са съобразени със съответните правила, приети от регионалните организации за управление на рибарството.

                  3.

                  Когато се предвижда на заседание на съвместния комитет да бъде прието решение за изменения на протокола съгласно точка 1, се предприемат необходимите мерки, така че позицията, която да бъде изразена от името на Съюза, да бъде съобразена с най-актуалната статистическа, биологична и друга информация от значение, предадена на Комисията.
                  За тази цел и въз основа на тази информация, в достатъчен срок преди съответното заседание на съвместния комитет, службите на Комисията изпращат на Съвета или на неговите подготвителни органи за разглеждане и одобрение документ, в който подробно са изложени елементите на предложената позиция на Съюза.
                  По отношение на въпросите, посочени в точка 1, буква а), за одобрение на предложената позиция на Съюза от Съвета се изисква квалифицирано мнозинство. В останалите случаи предложената в подготвителния документ позиция на Съюза се счита за приета, освен в случаите, когато определен брой държави-членки, представляващи блокиращо малцинство, направят възражение при настъпването на по-ранното от следните две събития: по време на заседание на подготвителния орган на Съвета или в рамките на 20 дни от получаването на подготвителния документ. При такова възражение въпросът се отнася до Съвета.
                  Ако в хода на по-нататъшни заседания, включително на място, не е възможно да се постигне съгласие за това позицията на Съюза да бъде съобразена с новите елементи, въпросът се отнася до Съвета или до подготвителните му органи.

                  4.

                  Комисията се приканва да предприеме своевременно всички необходими мерки във връзка с решението на съвместния комитет, включително, когато е целесъобразно, да публикува на съответното решение в Официален вестник на Европейския съюз и да представя на всякакви предложения, необходими за изпълнението на това решение.


title: Решение 2012/315/ОВППС на Съвета от 19 декември 2011 година за подписване и сключване на Споразумение между Европейския съюз и Нова Зеландия за създаване на рамка за участието на Нова Зеландия в операциите на Европейския съюз за управление на кризи

text:
               21.6.2012

               BG

               Официален вестник на Европейския съюз

               L 160/1

         РЕШЕНИЕ 2012/315/ОВППС НА СЪВЕТА
   от 19 декември 2011 година
   за подписване и сключване на Споразумение между Европейския съюз и Нова Зеландия за създаване на рамка за участието на Нова Зеландия в операциите на Европейския съюз за управление на кризи
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него, и Договора за функционирането на Европейския съюз, и по-специално член 218, параграфи 5 и 6 от него,
   като взе предвид предложението на върховния представител на Съюза по въпросите на външните работи и политиката на сигурност (ВП),
   като има предвид, че:

               (1)

               Условията за участие на трети държави в операции на Европейския съюз за управление на кризи следва да бъдат установени в споразумение за създаване на рамка за подобно евентуално бъдещо участие, а не да се определят поотделно за всяка конкретна операция.

               (2)

               След като на 26 април 2010 г. беше прието решение на Съвета за разрешаване на започването на преговори, ВП договори Споразумение между Европейския съюз и Нова Зеландия за създаване на рамка за участието на Нова Зеландия в операциите на Европейския съюз за управление на кризи („споразумението“).

               (3)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Нова Зеландия за установяване на рамка за участието на Нова Зеландия в операциите на Европейския съюз за управление на кризи се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето/лицата, упълномощено(и) да подпише(ат) споразумението, така че да бъде обвързан Съюзът.
   Член 3
   Председателят на Съвета извършва от името на Съюза нотификацията, предвидена в член 16, параграф 1 от споразумението.
   Член 4
   Настоящото решение влиза в сила в деня на приемането му.

      Съставено в Брюксел на 19 декември 2011 година.

            За Съвета

            Председател

         M. KOROLEC

    ---documentbreak---

               21.6.2012

               BG

               Официален вестник на Европейския съюз

               L 160/1

         ПРЕВОД
   СПОРАЗУМЕНИЕ
   между Европейския съюз и Нова Зеландия за създаване на рамка за участието на Нова Зеландия в операциите на Европейския съюз за управление на кризи
   ЕВРОПЕЙСКИЯТ СЪЮЗ (ЕС),
   от една страна, и
   НОВА ЗЕЛАНДИЯ
   от друга страна,
   наричани по-нататък „страните“,
   КАТО ИМАТ ПРЕДВИД, ЧЕ:

               (1)

               Европейският съюз може да взема решения за предприемане на действия в областта на управлението на кризи.

               (2)

               Европейският съюз ще решава дали трети държави да бъдат поканени да участват в операции на ЕС за управление на кризи. Нова Зеландия може да приеме поканата на Европейския съюз и да предложи своето участие. В такъв случай Европейският съюз ще реши дали да приеме предложението за участие на Нова Зеландия.

               (3)

               Условията за участие на Нова Зеландия в операции на ЕС за управление на кризи следва да бъдат установени в споразумение за създаване на рамка за подобно евентуално бъдещо участие, а не да се определят поотделно за всяка конкретна операция.

               (4)

               Подобно споразумение не следва да засяга автономността на Европейския съюз за вземане на решения и не следва да е пречка за това решенията на Нова Зеландия да участва в операции на ЕС за управление на кризи да бъдат вземани поотделно за всеки конкретен случай.

               (5)

               Подобно споразумение следва да урежда единствено операции на ЕС за управление на кризи и не следва да засяга съществуващите споразумения, уреждащи участието на Нова Зеландия във вече започнали операции на ЕС за управление на кризи,

         СЕ СПОРАЗУМЯХА ЗА СЛЕДНОТО:
   РАЗДЕЛ I

      ОБЩИ РАЗПОРЕДБИ

   Член 1
   Решения относно участието
   1.   След решението на Европейския съюз да покани Нова Зеландия да участва в дадена операция на ЕС за управление на кризи и след като Нова Зеландия вземе решение да участва, Нова Зеландия предоставя на Европейския съюз информация за предлаганото от нея участие.
   2.   Във възможно най-кратки срокове Европейският съюз предоставя на Нова Зеландия първоначална оценка за вероятния размер на участието ѝ в общите разходи по операцията, за да съдейства на Нова Зеландия да изготви предложението си.
   3.   Европейският съюз прави оценка на предложеното от Нова Зеландия участие, като се консултира с Нова Зеландия.
   4.   Европейският съюз своевременно съобщава с писмо на Нова Зеландия резултатите от тази оценка, с оглед да се осигури участието на Нова Зеландия в съответствие с разпоредбите на настоящото споразумение.
   Член 2
   Рамка
   1.   Нова Зеландия се асоциира към решението на Съвета, с което Съветът на Европейския съюз решава, че ЕС ще проведе операцията за управление на кризи, и към всяко друго решение, с което Съветът на Европейския съюз решава да удължи срока на операцията на ЕС за управление на кризи, в съответствие с разпоредбите на настоящото споразумение и необходимите договорености за изпълнението му.
   2.   Участието на Нова Зеландия в дадена операция на ЕС за управление на кризи не засяга автономността на Европейския съюз за вземане на решения.
   3.   Параграф 1 не засяга правото на Нова Зеландия да оттегли участието си в дадена операция на ЕС за управление на кризи, ако не е съгласна с решението, посочено в този параграф.
   Член 3
   Статут на персонала и на въоръжените сили
   1.   Статутът на персонала, който Нова Зеландия командирова за участие в гражданска операция на ЕС за управление на кризи, и/или на въоръжените сили, които Нова Зеландия предоставя за военна операция на ЕС за управление на кризи, се урежда със споразумението относно статута на мисията/въоръжените сили между Европейския съюз и държавата(ите), в която(ито) се провежда операцията, ако е сключено такова.
   2.   Статутът на персонала, предоставен на щаба или командните състави, разположени извън държавата(ите), в която(ито) се провежда операцията на ЕС за управление на кризи, се урежда с договорености между съответните щаб и командни състави и Нова Зеландия.
   3.   Без да се засяга споразумението относно статута на мисията/въоръжените сили, посочено в параграф 1, и при спазване на действащите двустранни или многостранни споразумения, в случаите, когато сили на Нова Зеландия оперират на борда на кораб или самолет на държава-членка на ЕС, тази държава-членка упражнява юрисдикция в съответствие със своите вътрешни законови разпоредби и процедури.
   4.   Задължение на Нова Зеландия е да отговаря на всякакви претенции във връзка с участието в операция на ЕС за управление на кризи от страна на членове на нейния персонал или отнасящи се до тях. Нова Зеландия отговаря за предприемането на необходимите мерки, по-специално от правно или дисциплинарно естество, срещу членовете на своя персонал в съответствие със своите законови и подзаконови разпоредби.
   5.   Страните се договарят да се откажат от всякакви евентуални взаимни претенции (различни от претенциите с договорен характер) във връзка с вреда, щета или разрушаване на активи, които страните притежават или използват, или с увреждане или смърт на членове на техния персонал, настъпили при изпълнение на служебните им задължения във връзка с тяхната дейност по настоящото споразумение, освен в случаите на груба небрежност или умишлено поведение.
   6.   Нова Зеландия се задължава да направи декларация във връзка с отказа си от претенции срещу държавите — участнички в операция на ЕС за управление на кризи, в която Нова Зеландия участва, като това ще стане при подписването на настоящото споразумение.
   7.   Европейският съюз се задължава неговите държави-членки да направят декларация във връзка с отказа си от претенции, свързани с всяко бъдещо участие на Нова Зеландия в операция на ЕС за управление на кризи, като това ще стане при подписването на настоящото споразумение.
   Член 4
   Класифицирана информация
   1.   Нова Зеландия предприема необходимите мерки, за да гарантира, че класифицираната информация на ЕС е защитена в съответствие с разпоредбите относно сигурността на Съвета на Европейския съюз, съдържащи се в Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (1), както и в съответствие с другите указания, съставени от компетентните органи, включително от командващия операцията на ЕС, когато става въпрос за военна операция на ЕС за управление на кризи, или от ръководителя на мисията на ЕС, когато става въпрос за гражданска операция на ЕС за управление на кризи.
   2.   Ако ЕС получи класифицирана информация от Нова Зеландия, тази информация се защитава по начин, съответстващ на нейната класификация и на стандартите, установени в разпоредбите относно класифицираната информация на ЕС.
   3.   Ако ЕС и Нова Зеландия са сключили споразумение относно процедурите за сигурност при обмена на класифицирана информация, разпоредбите на това споразумение се прилагат в рамките на операцията на ЕС за управление на кризи.
   РАЗДЕЛ II

      РАЗПОРЕДБИ ОТНОСНО УЧАСТИЕТО В ГРАЖДАНСКИ ОПЕРАЦИИ ЗА УПРАВЛЕНИЕ НА КРИЗИ

   Член 5
   Персонал, командирован за участие в гражданска операция на ЕС за управление на кризи
   1.   Нова Зеландия следи персоналът ѝ, командирован за участие в гражданска операция на ЕС за управление на кризи, да изпълнява своята мисия в съответствие със:

               а)

               решението на Съвета и последващите му изменения съгласно член 2, параграф 1,

               б)

               оперативния план,

               в)

               мерките за изпълнение.

         2.   Нова Зеландия уведомява своевременно ръководителя на мисия на гражданската операция на ЕС за управление на кризи („ръководителят на мисията“), както и върховния представител на Съюза по въпросите на външните работи и политиката на сигурност (ВП), за всяко изменение в участието ѝ в гражданската операция на ЕС за управление на кризи.
   3   Персоналът, командирован за участие в гражданска операция на ЕС за управление на кризи, преминава медицински преглед, бива ваксиниран по преценка на компетентните органи на Нова Зеландия и получава от компетентен орган в Нова Зеландия медицинско свидетелство, удостоверяващо неговата пригодност за служба. Персоналът, командирован за участие в гражданска операция на ЕС за управление на кризи, представя копие от това свидетелство.
   Член 6
   Командна верига
   1.   Персоналът, командирован от Нова Зеландия, изпълнява своите задължения и действа единствено в интерес на гражданската операция на ЕС за управление на кризи.
   2.   Целият персонал остава изцяло под командването на съответните национални органи.
   3.   Националните органи прехвърлят оперативното ръководство на Европейския съюз.
   4.   Ръководителят на мисията е отговорен за гражданската операция на ЕС за управление на кризи и упражнява командване и контрол в театъра на операциите.
   5.   Ръководителят на мисия ръководи гражданската операция на ЕС за управление на кризи и поема нейното текущо управление.
   6.   Нова Зеландия има същите права и задължения по отношение на текущото управление на операцията като държавите-членки на Европейския съюз, участващи в нея, в съответствие с правните инструменти, посочени в член 2, параграф 1.
   7.   Ръководителят на мисия на гражданската операция на ЕС за управление на кризи носи отговорност за контрола върху дисциплината на персонала, участващ в гражданската операция на ЕС за управление на кризи. Когато се налага, съответният национален орган взема дисциплинарни мерки.
   8.   Нова Зеландия посочва лице за контакти към националния контингент (ЛКНК), което да представлява националния ѝ контингент в рамките на операцията. ЛКНК докладва на ръководителя на мисия на гражданската операция на ЕС за управление на кризи по национални въпроси и отговаря за ежедневната дисциплина на контингента.
   9.   Решението за прекратяване на операцията се взема от Европейския съюз след консултации с Нова Зеландия, при условие че към датата на прекратяване на операцията Нова Зеландия все още участва в гражданската операция на ЕС за управление на кризи.
   Член 7
   Финансови аспекти
   1.   Нова Зеландия поема всички разходи, свързани с участието ѝ в операцията, с изключение на текущите разходи, както е заложено в оперативния бюджет на операцията. Тази разпоредба не засяга член 8.
   2.   В случай на смърт, увреждане, вреда или щета, причинени на физически или юридически лица от държавата(ите), в която(ито) се провежда операцията, въпросите за евентуалната отговорност и обезщетение от страна на Нова Зеландия се уреждат според условията, предвидени в приложимото споразумение за статута на мисията, посочено в член 3, параграф 1, или съгласно приложимите алтернативни договорености.
   Член 8
   Участие в оперативния бюджет
   1.   Нова Зеландия участва във финансирането на бюджета на гражданската операция на ЕС за управление на кризи.
   2.   Финансовото участие на Нова Зеландия в оперативния бюджет се изчислява въз основа на една от следните формули, като се използва тази, с която се получава по-малка сума:

               а)

               делът от референтната сума, пропорционално съответстващ на съотношението между БНД на Нова Зеландия и общия БНД на всички държави, участващи в оперативния бюджет на операцията; или

               б)

               делът от референтната сума за оперативния бюджет, пропорционално съответстващ на съотношението между броя на персонала от Нова Зеландия, участващ в операцията, и общия брой на персонала от всички държави, участващи в операцията.

         3.   Независимо от параграфи 1 и 2, Нова Зеландия не участва във финансирането на дневните надбавки, изплащани на персонала на държавите-членки на Европейския съюз.
   4.   Независимо от параграф 1, Европейският съюз по принцип освобождава Нова Зеландия от финансово участие в конкретна гражданска операция на ЕС за управление на кризи, когато:

               а)

               Европейският съюз реши, че Нова Зеландия предоставя значимо участие, което е съществено за тази операция; или

               б)

               Нова Зеландия има БНД на човек от населението, който не надвишава БНД на никоя държава-членка на Европейския съюз.

         5.   Между ръководителя на мисия на гражданската операция на ЕС за управление на кризи и компетентните административни служби на Нова Зеландия се подписва споразумение за внасянето на финансовото участие на Нова Зеландия в оперативния бюджет на гражданската операция на ЕС за управление на кризи. Това споразумение включва, inter alia, следните разпоредби:

               а)

               размера на вноската;

               б)

               условията и реда за внасяне на финансовото участие; и

               в)

               процедурата за одит.

         РАЗДЕЛ III

      РАЗПОРЕДБИ ОТНОСНО УЧАСТИЕТО ВЪВ ВОЕННИ ОПЕРАЦИИ ЗА УПРАВЛЕНИЕ НА КРИЗИ

   Член 9
   Участие във военна операция на ЕС за управление на кризи
   1.   Нова Зеландия следи нейните въоръжени сили и личен състав, участващи във военна операция на ЕС за управление на кризи, да изпълняват своята мисия в съответствие с:

               а)

               решението на Съвета и последващите му изменения съгласно член 2, параграф 1,

               б)

               оперативния план, и

               в)

               мерките за изпълнение.

         2.   Нова Зеландия уведомява своевременно командващия операцията на ЕС за всяка промяна в участието ѝ в операцията.
   Член 10
   Командна верига
   1.   Всички въоръжени сили и целият личен състав, участващи във военната операция на ЕС за управление на кризи, остават изцяло под командването на съответните национални органи.
   2.   Личният състав, командирован от Нова Зеландия, изпълнява своите задължения и действа единствено в интерес на военната операция на ЕС за управление на кризи.
   3.   Националните органи прехвърлят оперативното и тактическо командване и/или контрол над своите въоръжени сили и личен състав на командващия операцията на ЕС, който има право да делегира своите правомощия.
   4.   Нова Зеландия има същите права и задължения по отношение на текущото управление на операцията като държавите-членки на Европейския съюз, участващи в нея.
   5.   Командващият операцията на ЕС може във всеки един момент след консултации с Нова Зеландия да поиска оттегляне на участието на Нова Зеландия.
   6.   Нова Зеландия назначава висш военен представител (ВВП), който представлява националния ѝ контингент в рамките на военната операция на ЕС за управление на кризи. ВВП провежда консултации с командващия въоръжените сили на ЕС по всички въпроси, свързани с операцията, и отговаря за ежедневната дисциплина на контингента на Нова Зеландия.
   Член 11
   Финансови аспекти
   1.   Без да се засяга член 12 от настоящото споразумение, Нова Зеландия поема всички разходи, свързани с участието ѝ в операцията, освен ако за разходите не е налице съвместно финансиране, предвидено в правните инструменти, посочени в член 2, параграф 1 от настоящото споразумение, както и в Решение 2008/975/ОВППС на Съвета (2) за създаване на механизъм за администриране на финансирането на общите разходи за операциите на ЕС с военни или отбранителни последици.
   2.   В случай на смърт, увреждане, вреда или щета, причинени на физически или юридически лица от държавата(ите), в която(ито) се провежда операцията, въпросите за евентуалната отговорност и обезщетение от страна на Нова Зеландия се уреждат според условията, предвидени в приложимото споразумение за статута на въоръжените сили, посочено в член 3, параграф 1, или съгласно приложимите алтернативни договорености.
   Член 12
   Участие в общите разходи
   1.   Нова Зеландия участва във финансирането на общите разходи на военната операция на ЕС за управление на кризи.
   2.   Финансовото участие на Нова Зеландия в общите разходи се изчислява въз основа на една от следните две формули, като се използва тази, с която се получава по-малка сума:

               а)

               делът от общите разходи, пропорционално съответстващ на съотношението между БНД на Нова Зеландия и общия БНД на всички държави, участващи в общите разходи на операцията; или

               б)

               делът от общите разходи, пропорционално съответстващ на съотношението между броя на личния състав от Нова Зеландия, участващ в операцията, и общия брой на личния състав от всички държави, участващи в операцията.

         При използването на формулата по първа алинея, буква б) и когато Нова Зеландия участва с личен състав само в щаба на операцията или щаба на въоръжените сили, използваното съотношение се получава, като личният състав на тази държава се съотнесе към общия брой на личния състав на съответните щабове. В останалите случаи използваното съотношение се получава, като целият личен състав, с който участва Нова Зеландия, се съотнася към общия личен състав на операцията.
   3.   Независимо от параграф 1, Европейският съюз по принцип освобождава Нова Зеландия от финансово участие в общите разходи за конкретна военна операция на ЕС за управление на кризи, когато:

               а)

               Европейският съюз реши, че Нова Зеландия предоставя значимо участие в активите и/или способностите, които са съществени за операцията; или

               б)

               Нова Зеландия има БНД на човек от населението, който не надвишава БНД на никоя държава-членка на Европейския съюз.

         4.   Между администратора, чиято длъжност се предвижда в Решение 2008/975/ОВППС за създаване на механизъм за администриране на финансирането на общите разходи за операциите на Европейския съюз с военни или отбранителни последици, и компетентните административни органи на Нова Зеландия се сключва споразумение. Това споразумение включва, inter alia, разпоредби относно:

               а)

               размера на вноската;

               б)

               условията и реда за внасяне на финансовото участие; и

               в)

               процедурата за одит.

         РАЗДЕЛ IV

      ЗАКЛЮЧИТЕЛНИ РАЗПОРЕДБИ

   Член 13
   Договорености за изпълнение на споразумението
   Без да се засягат разпоредбите на член 12, параграф 4 и на член 8, параграф 5, техническите и административните договорености, необходими за целите на изпълнението на настоящото споразумение, се сключват между върховния представител на Съюза по въпросите на външните работи и политиката на сигурност и компетентните органи на Нова Зеландия.
   Член 14
   Неизпълнение
   Ако една от страните не изпълнява задълженията си по настоящото споразумение, другата страна има право да прекрати настоящото споразумение, като изпрати едномесечно писмено предизвестие.
   Член 15
   Уреждане на спорове
   Споровете относно тълкуването или прилагането на настоящото споразумение се уреждат между страните по дипломатически път.
   Член 16
   Влизане в сила
   1.   Настоящото споразумение влиза в сила на първия ден от първия месец, след като страните са се нотифицирали взаимно за приключването на необходимите вътрешни правни процедури за влизането в сила на споразумението.
   2.   Настоящото споразумение се преразглежда по искане на една от страните.
   3.   Настоящото споразумение може да бъде изменено по взаимно, писмено изразено съгласие на страните.
   4.   Настоящото споразумение може да бъде денонсирано от всяка от страните чрез писмена нотификация за денонсиране, изпратена до другата страна. Денонсирането поражда действие шест месеца след получаване на нотификацията от другата страна.

      Съставено в Брюксел на осемнадесети април две хиляди и дванадесета година.

         За Европейския съюз

         За Нова Зеландия

      (1)  ОВ L 141, 27.5.2011 г., стр. 17.

      (2)  ОВ L 345, 23.12.2008 г., стр. 96.
   ДЕКЛАРАЦИЯ ОТ ДЪРЖАВИТЕ-ЧЛЕНКИ НА ЕС
   При прилагането на решение на Съвета на ЕС относно операция на ЕС за управление на кризи, в която участва Нова Зеландия, държавите-членки на Европейския съюз ще се стремят, доколкото това е допустимо съгласно националните им правни системи, да се откажат от всякакви евентуални претенции срещу Нова Зеландия във връзка с увреждане или смърт на членове на техния персонал, вреда или щета на притежавани от тях активи, които се използват от операцията на ЕС за управление на кризи, ако това увреждане, смърт, вреда или щета:

               —

               са били причинени от членове на персонала на Нова Зеландия при изпълнение на неговите задължения във връзка с операцията на ЕС за управление на кризи, освен в случаите на груба небрежност или умишлено поведение, или

               —

               са били предизвикани от използването на активи, притежавани от Нова Зеландия, при условие че активите са били използвани във връзка с операцията и с изключение на случаите на груба небрежност или умишлено поведение от страна на членове на персонала на Нова Зеландия, ползващ тези активи и участващ в операцията на ЕС за управление на кризи.

         ДЕКЛАРАЦИЯ ОТ НОВА ЗЕЛАНДИЯ
   При прилагането на решение на Съвета на ЕС относно операция на ЕС за управление на кризи Нова Зеландия ще се стреми, доколкото това е допустимо съгласно националната ѝ правна система, да се откаже от всякакви евентуални претенции срещу която и да е държава-членка на ЕС, участваща в операцията на ЕС за управление на кризи, във връзка с увреждане или смърт на членове на нейния персонал, вреда или щета на притежавани от нея активи, които се използват от операцията на ЕС за управление на кризи, ако това увреждане, смърт, вреда или щета:

               а)

               са били причинени от членове на персонала при изпълнение на неговите задължения във връзка с операцията на ЕС за управление на кризи, освен в случаите на груба небрежност или умишлено поведение, или

               б)

               са били предизвикани от използването на активи, притежавани от държавите, участващи в операцията на ЕС за управление на кризи, при условие че активите са били използвани във връзка с операцията и с изключение на случаите на груба небрежност или умишлено поведение от страна на членове на персонала, ползващ тези активи и участващ в операцията на ЕС за управление на кризи.


title: Решение 2009/1002/ОВППС на Съвета от 22 декември 2009 година за изменение на Обща позиция 2006/795/ОВППС относно ограничителни мерки срещу Корейската народнодемократична република

text:
               23.12.2009

               BG

               Официален вестник на Европейския съюз

               L 346/47

      РЕШЕНИЕ 2009/1002/ОВППС НА СЪВЕТА

   от 22 декември 2009 година
   за изменение на Обща позиция 2006/795/ОВППС относно ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейски съюз, и по-специално член 29 от него,
   като има предвид, че:

               (1)

               На 20 ноември 2006 г. Съветът на Европейския съюз прие Обща позиция 2006/795/ОВППС относно ограничителни мерки срещу Корейската народнодемократична република („КНДР“) (1); тази обща позиция беше изменена с Обща позиция 2009/573/ОВППС (2), с която се изпълнява Резолюция 1874 (2009) на Съвета за сигурност на Организацията на обединените нации.

               (2)

               Забраната за преки и непреки доставки, продажба или трансфер за КНДР на определени изделия, материали, оборудване, стоки и технологии, следва да включва всички изделия и технологии с двойна употреба, изброени в приложение I към Регламент (ЕО) № 428/2009 от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба (3).

               (3)

               Съветът e определил лицата и структурите, които отговарят на критериите, определени в член 3, параграф 1, буква б) и член 4, параграф 1, буква б), както и член 3, параграф 1, буква в) и член 4, параграф 1, буква в) от Обща позиция 2006/795/ОВППС. Следователно тези лица и структури следва да бъдат включени в списъците в приложения II и III към посочената обща позиция.

               (4)

               Обща позиция 2006/795/ОВППС следва да бъде съответно изменена,

         ПРИЕ НАСТОЯЩОТО РЕШЕНИЕ:
   Член 1
   Обща позиция 2006/795/ОВППС се изменя, както следва:

               1.

               В член 1, параграф 1 буква в) се заменя със следното:

                           „в)

                           някои други изделия, материали, оборудване, стоки и технологии, които биха могли да представляват принос към програмите на КНДР, свързани с ядрена енергия, с балистични ракети или други оръжия за масово унищожение, или към военните действия на КНДР, като това включва всички изделия и технологии с двойна употреба, изброени в приложение I към Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба (4). Европейският съюз предприема необходимите мерки за определяне на съответните изделия, които да бъдат обхванати от настоящата разпоредба.

               2.

               В член 4, параграфи 3 и 4 се заменят със следното:
               „3.   Изключения може да бъдат допуснати за финансови средства и икономически ресурси, които са:

                           а)

                           необходими за задоволяване на основни нужди, включително плащане за хранителни продукти, наем или ипотечен заем, лекарства и медицинско обслужване, данъци, застрахователни премии и такси за комунални услуги;

                           б)

                           предназначени изключително за плащане на разумни по размера си професионални възнаграждения и възстановяване на направени разноски, свързани с предоставянето на правни услуги; или

                           в)

                           предназначени изключително за плащане на хонорари или такси за услуги съгласно националното законодателство, свързани с текущото държане или поддържане на замразени финансови средства и икономически ресурси,

                     след нотификация от съответната държава-членка до Комитета, във връзка с лица и структури, изброени в приложение I, за намерението да разреши, където е уместно, достъпа до такива фондове, други финансови активи и икономически ресурси и при липсата на отрицателно решение от Комитета, в рамките на пет работни дни от нотифицикацията.
               4.   Изключения може да бъдат допуснати също така за финансови средства и икономически ресурси, които са:

                           а)

                           необходими за извънредни разходи, след нотификация от съответната държава-членка и одобрение от Комитета, във връзка с лица и структури, изброени в приложение I; или

                           б)

                           предмет на обезпечение или на решение в рамките на съдебно, административно или арбитражно производство, като в такъв случай финансовите средства и икономическите ресурси могат да се ползват за удовлетворяването на обезпеченото право или за изпълнение на решението, при условие че обезпечението е учредено или решението е постановено преди датата, на която посоченото в параграф 1 лице или структура са били посочени от Комитета по санкциите, Съвета за сигурност или от Съвета, и че те не са в полза на посочено в параграф 1 лице или структура, след нотификация от съответната държава-членка до Комитета, във връзка с лица и структури, изброени в приложение I.“

         Член 2
   Приложения II и III към Обща позиция 2006/795/ОВППС се заменят с текста, който се съдържа в приложението към настоящото решение.
   Член 3
   Настоящото решение поражда действие от деня на приемането му.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 22 декември 2009 година.

            За Съвета

            Председател

         A. CARLGREN

      (1)  ОВ L 322, 22.11.2006 г., стр. 32.

      (2)  ОВ L 197, 29.7.2009 г., стр. 111.

      (3)  ОВ L 134, 29.5.2009 г., стр. 1.

      (4)  ОВ L 134, 29.5.2009 г., стр. 1.“;

      ПРИЛОЖЕНИЕ
      „
            ПРИЛОЖЕНИЕ II
            A.   Списък на лицата, посочени в член 3, параграф 1, буква б) и член 4, параграф 1, буква б)

                        #

                        Име (и евентуални псевдоними

                        Лични данни

                        Основания

                        1.

                        CHANG Song-taek (известен още като JANG Song-Taek)

                        Дата на раждане :
                        2.2.1946 г. или 6.2.1946 г. или 23.2.1946 г.
                        (провинция Hamgyong Nord)
                        Номер на паспорта (от 2006 г.): PS 736420617

                        Член на Националната комисия по отбрана. Директор на административния отдел на Корейската трудова партия.

                        2.

                        CHON Chi Bu

                        Член на Генералното бюро за атомна енергия, бивш технически директор на Yongbyon.

                        3.

                        CHU Kyu-Chang (известен още като JU Kyu-Chang)

                        Дата на раждане : между 1928 г. и 1933 г.

                        Първи заместник-директор на отдела за отбранителна промишленост (балистична програма) на Корейската трудова партия, член на Националната комисия по отбрана.

                        4.

                        HYON Chol-hae

                        Дата на раждане:
                        1934 г. (Манчжурия, Китай)

                        Заместник-директор на отдела по обща политика на народните въоръжени сили (военен съветник на Ким Чен Ир).

                        5.

                        JON Pyong-ho

                        Дата на раждане : 1926 г.

                        Секретар на Централния комитет на Корейската трудова партия, началник на отдела по отбранителна промишленост към Централния комитет, отговаря за втория икономически комитет към Централния комитет, член на Националната комисия по отбрана.

                        6.

                        KIM Yong-chun (известен още като Young-chun)

                        Дата на раждане : 4.3.1935 г.
                        Номер на паспорта: 554410660

                        Заместник-председател на Националната комисия по отбрана, министър на народните въоръжени сили, специален съветник на Ким Чен Ир по въпросите на ядрената стратегия.

                        7.

                        O Kuk-Ryol

                        Дата на раждане : 1931 г.
                        (провинция Дзилин, Китай)

                        Заместник-председател на Националната комисия по отбрана, наблюдава придобиването в чужбина на високи технологии за ядрените и балистичните програми.

                        8.

                        PAEK Se-bong

                        Дата на раждане: 1946 г.

                        Председател на втория икономически комитет (отговаря за балистичната програма) към Централния комитет на Корейската трудова партия, член на Националната комисия по отбрана.

                        9.

                        PAK Jae-gyong (известен още като Chae-Kyong)

                        Дата на раждане: 1933 г.
                        Номер на паспорта: 554410661

                        Заместник-директор на отдела по обща политика на народните въоръжени сили и заместник-директор на бюрото по материално-техническо осигуряване на народните въоръжени сили (военен съветник на Ким Чен Ир).

                        10.

                        PYON Yong Rip (известен още като Yong-Nip)

                        Дата на раждане: 20.9.1929 г.
                        Номер на паспорта: 645310121
                        (издаден на 13.9.2005 г.)

                        Председател на Академията на науките, която участва в научните изследвания в областта на бактериологичните ОМУ.

                        11.

                        RYOM Yong

                        Директор на Генералното бюро за атомна енергия (орган, посочен от Организацията на обединените нации), отговаря за международните отношения.

                        12.

                        SO Sang-kuk

                        Дата на раждане:
                        между 1932 г. и 1938 г.

                        Ръководител на катедра „Ядрена физика“, университет „Ким Ир Сен“.

            B.   Списък на образуванията, посочени в член 4, параграф 1, буква б)

                        #

                        Име (и евентуални псевдоними)

                        Лични данни

                        Основания

                        1.

                        Център за ядрени изследвания Yongbyon

                        Център за научни изследвания, участвал в производството на плутоний за военни цели. Центърът е на подчинение на Генералното бюро за атомна енергия (организация, посочена от Организацията на обединените нации, 16.7.2009 г.).

                        2.

                        Korea Pugang mining and machinery corporation ltd

                        Дъщерна компания на Korea Ryongbong General Corporation (организация, посочена от Организацията на обединените нации, 24.4.2009 г.); управлява заводи за производство на алуминиев прах, който може да се използва в областта на ракетите.

                        3.

                        Korean Ryengwang trading corporation

                        Rakwon-dong, Pothonggang District, Pyongyang, North Korea

                        Дъщерна компания на Korea Ryongbong General Corporation (организация, посочена от Организацията на обединените нации, 24.4.2009 г.).

                        4.

                        Sobaeku United Corp (известна още като Sobaeksu United Corp)

                        Държавна компания; участва в изследванията или закупуването на чувствителни материали или оборудване. Притежава редица находища на естествен графит, които захранват със суровина два преработвателни завода, произвеждащи по-специално графитни блокове с потенциална употреба в балистичната област.

            ПРИЛОЖЕНИЕ III
            A.   Списък на лицата, посочени в член 3, параграф 1, буква в) и член 4, параграф 1, буква в)

                        1.

                        KIM Tong-un

                        Директор на „Бюро 39“ към Централния комитет на Корейската трудова партия, което се занимава с финасиране на разпространението на оръжие.

                  “


title: 2013/132/ЕС: Решение на Европейската централна банка от 11 януари 2013 година за определяне на рамката за инфраструктура на публичен ключ за Европейската система на централните банки (ЕЦБ/2013/1)

text:
               16.3.2013

               BG

               Официален вестник на Европейския съюз

               L 74/30

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 11 януари 2013 година
   за определяне на рамката за инфраструктура на публичен ключ за Европейската система на централните банки
   (ЕЦБ/2013/1)
   (2013/132/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127 от него,
   като взе предвид Устава на Европейската система на централните банки и на Европейската централна банка (наричан по-долу „Уставът на ЕСЦБ“), и по-специално член 12.1 във връзка с член 3.1, член 5, член 12.3 и членове 16—24 от него,
   като има предвид, че:

               (1)

               Съгласно член 12.1 от Устава на ЕСЦБ Управителният съвет приема насоките и решенията, необходими за осигуряване изпълнението на задачите, възложени на Европейската система на централните банки (ЕСЦБ) и на Евросистемата съгласно Договора и Устава на ЕСЦБ. Това включва правомощието да приема решения относно организацията на спомагателни дейности, който са необходими за изпълнението на тези задачи, като напр. издаването и управлението на електронни удостоверения за защита на информация, която се съхранява и обработва в електронни приложения, системи, платформи и услуги на ЕСЦБ и на Евросистемата, и за предаване на данни към и от тях.

               (2)

               Съгласно член 12.3 от Устава на ЕСЦБ Управителният съвет също така разполага с правомощието да определя вътрешната организация на Европейската централна банка (ЕЦБ) и на нейните органи за вземане на решения. В съответствие с това Управителният съвет разполага с правомощието да приеме решение, че ЕЦБ ще използва електронни удостоверения, издадени от собствената инфраструктура на публичен ключ на Евросистемата.

               (3)

               Увеличава се броят на потребителите, осъществяващи достъп до нарастващ брой от постоянно развиващи се електронни приложения, системи, платформи и услуги на ЕСЦБ и на Евросистемата. Управителният съвет установи нуждата от усъвършенствани услуги за информационна сигурност, като например засилена автентификация, електронни подписи и криптиране, посредством използването на електронни удостоверения.

               (4)

               Малко централни банки от ЕСЦБ имат своя собствена инфраструктура на публичен ключ и много потребители от трети страни, които работят съвместно с централни банки от ЕСЦБ, нямат лесен достъп до удостоверяващ орган, признат от ЕСЦБ в съответствие с рамката ѝ за признаване на удостоверения.

               (5)

               Съществува нуждата Евросистемата да създаде своя собствена инфраструктура на публичен ключ, която може да издава всякакви видове електронни удостоверения, като напр. лични и технически удостоверения за потребители от и извън ЕСЦБ, и която е достатъчно гъвкава, за да се приспособява към промените в електронните приложения, системи, платформи и услуги на ЕСЦБ и на Евросистемата. Тази инфраструктура на публичен ключ (наричана по-долу „ЕСЦБ-ИПК“) следва да допълва услугите, предоставяни от други удостоверяващи органи, признати от ЕСЦБ в съответствие с рамката на ЕСЦБ за признаване на удостоверения, или от удостоверяващи органи, признати от ЕСЦБ за TARGET2 и TARGET2 Securities за тези две приложения.

               (6)

               На 29 септември 2010 г. Управителният съвет реши да стартира проекта ЕСЦБ-ИПК за изграждане и прилагане на ЕСЦБ-ИПК и да осигури необходимите за завършването му средства. Той реши, че ЕСЦБ-ИПК ще бъде разработена, ще се помещава и ще бъде оперирана във и от Banco de España.

               (7)

               ЕСЦБ-ИПК непряко спомага за изпълнението на задачите на ЕСЦБ и на Евросистемата. Тя се основава на три нива на управление: ниво 1 се състои от Управителния съвет и Изпълнителния съвет, ниво 2 — от централните банки от Евросистемата, и ниво 3 — от предоставящата централна банка.

               (8)

               На ниво 1 Управителният съвет отговаря за ръководството, управлението и контрола на дейностите и услугите, необходими за разработването и оперирането на ЕСЦБ-ИПК. Той отговаря също така за вземането на решения по отношение на ЕСЦБ-ИПК и решава относно разпределението на задачите, които не са изрично отредени за нива 2 и 3.

               (9)

               Централните банки от Евросистемата отговарят за възложените на ниво 2 задачи в границите на общата рамка, определена от Управителния съвет. Те имат компетенции относно техническите средства за прилагане на ЕСЦБ-ИПК.

               (10)

               Комитетът за информационни технологии на ЕСЦБ има ръководна роля в разработването на ЕСЦБ-ИПК. Той насочва, оценява, контролира и одобрява услугите по проекта спрямо критериите за приемане в съответствие с рамката на ЕСЦБ за признаване на удостоверения, обхвата и графика, одобрени от Управителния съвет.

               (11)

               На ниво 3 Banco de España е определена като предоставяща централна банка да изпълнява възложените ѝ задачи в границите на общата рамка, определена от Управителния съвет. Предоставящата централна банка е осигурила техническата инфраструктура и защитните устройства и услуги, необходими за създаване и използване на инфраструктура на публичен ключ в съответствие с: а) приложимото национално право, с което се транспонира Директива 1999/93/ЕО на Европейския парламент и на Съвета от 13 декември 1999 г. относно правната рамка на Общността за електронните подписи (1), б) приложимото национално право, с което се транспонира Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (2), и в) Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3).

               (12)

               Тъй като електронните удостоверения са елементи от съществено значение, използвани в електронни приложения както като механизъм за автентификация за прилагане на електронни подписи, така и за базирано на публичен ключ криптиране, ЕСЦБ-ИПК ще вземе предвид съществуващите електронни приложения, системи, платформи и услуги на ЕСЦБ и на Евросистемата и настоящите проекти на ЕСЦБ, за да осигури, че техните нужди ще бъдат отчетени.

               (13)

               Националните централни банки (НЦБ) извън еврозоната могат да решат да използват удостоверенията и услугите, предоставени от ЕСЦБ-ИПК,

         ПРИЕ НАСТОЯЩОТО РЕШЕНИЕ:
   Член 1
   Определения
   По смисъла на настоящото решение:

               1.

               „удостоверение“ (certificate) или „електронно удостоверение“ (electronic certificate) е електронен файл, издаден от удостоверяващ орган, който свързва публичен ключ с идентичността на абонат на удостоверение, и се използва за всички или някои от следните цели: а) да провери, че даден публичен ключ принадлежи на даден абонат на удостоверение; б) да автентифицира абонат на удостоверение; в) да провери подписа на абонат на удостоверение; г) да криптира съобщение, адресирано до абонат на удостоверение; д) да провери правата на достъп на абонат на удостоверение до електронни приложения, системи, платформи и услуги на ЕСЦБ и на Евросистемата. Всяко позоваване в настоящото решение на удостоверение или електронно удостоверение включва и позоваване на устройствата за пренос на данни, на които се съхранява удостоверението или електронното удостоверение;

               2.

               „електронни приложения, системи, платформи и услуги на ЕСЦБ и на Евросистемата“ (ESCB and Eurosystem electronic applications, systems, platforms and services) са електронните приложения, системи, платформи и услуги, които ЕСЦБ и/или Евросистемата използва/т при изпълнението на възложените им съгласно Договора и Устава на ЕСЦБ задачи;

               3.

               „инфраструктура на публичен ключ“ (public key infrastructure) е съвкупността от лица, политики, процедури и компютърни системи, необходими за предоставяне на услуги по автентификация, криптиране и интегритет, и услугата за невъзможност за отказ, посредством криптография на публичен и частен ключ и електронни удостоверения;

               4.

               „потребител“ (user) е или абонат на удостоверение, или доверяваща се страна, или и двете;

               5.

               „автентификация“ (authentication) е процесът на проверка на идентичността на лице, подало заявление за удостоверение, или на абонат на удостоверение;

               6.

               „централна банка от ЕСЦБ“ (ESCB central bank) е или централна банка от Евросистемата, или НЦБ извън еврозоната;

               7.

               „централна банка от Евросистемата“ (Eurosystem central bank) е или НЦБ на държава членка, чиято парична единица е еврото, включително предоставящата централна банка, или ЕЦБ;

               8.

               „предоставяща централна банка“ (providing central bank) е НЦБ, определена от Управителния съвет да разработва ЕСЦБ-ИПК и да предоставя услугите по ЕСЦБ-ИПК от името на централните банки от Евросистемата и в тяхна полза;

               9.

               „НЦБ извън еврозоната“ (non-euro area NCB) е НЦБ на държава членка, чиято парична единица не е еврото;

               10.

               „удостоверяващ орган на ЕСЦБ-ИПК“ (ESCB-PKI certification authority) е лицето, на което потребителите се доверяват, да издава, управлява, отменя и подновява удостоверения от името на централните банки от ЕСЦБ или на централните банки от Евросистемата в съответствие с рамката на ЕСЦБ за признаване на удостоверения;

               11.

               „валидиращ орган на ЕСЦБ-ИПК“ (ESCB-PKI validation authority) е лицето, на което потребителите се доверяват, което предоставя информация относно валидността на издадените от удостоверяващия орган на ЕСЦБ-ИПК удостоверения;

               12.

               „абонат на удостоверение“ (certificate subscriber) е или физическо лице, което е субект на електронно удостоверение и на което е издадено електронно удостоверение, или управител на технически компонент, който е приел електронно удостоверение, издадено от удостоверяващия орган на ЕСЦБ-ИПК за технически компонент, или и двете;

               13.

               „рамка на ЕСЦБ за признаване на удостоверения“ (ESCB certificate acceptance framework) са критериите, установени от Комитета за информационни технологии на ЕСЦБ, за идентифициране както на вътрешните, така и на външните за ЕСЦБ, удостоверяващи органи, на които може да се има доверие във връзка с електронни приложения, системи, платформи и услуги на ЕСЦБ и на Евросистемата;

               14.

               „регистриращ орган“ (registration authority) е лице, на което потребителите се доверяват, което проверява идентичността на лице, подало заявление за удостоверение, преди удостоверяващият орган на ЕСЦБ-ИПК да издаде удостоверение;

               15.

               „доверяваща се страна“ (relying party) е физическо или юридическо лице, различно от абонат на удостоверение, което признава и се доверява на удостоверение;

               16.

               „одиторска политика“ (audit policy) е одиторската политика на ЕСЦБ, определена от Управителния съвет на 7 октомври 1998 г., публикувана на уебсайта на ЕЦБ (4);

               17.

               „лице, подало заявление за удостоверение“ (certificate applicant) е физическо лице, което прави искане за издаването на удостоверение за себе си или за технически компонент;

               18.

               „технически компонент“ (technical component) е софтуер или хардуер оборудване, което може да бъде идентифицирано посредством използването на електронни удостоверения.

         Член 2
   Обхват
   1.   С настоящото решение се създава рамката за ЕСЦБ-ИПК. ЕСЦБ-ИПК е собствената инфраструктура на публичен ключ на Евросистемата, разработена от предоставящата централна банка от името на централните банки от Евросистемата и в тяхна полза, която издава, управлява, отменя и подновява удостоверения в съответствие с рамката на ЕСЦБ за признаване на удостоверения.
   2.   Тъй като услугите на ЕСЦБ-ИПК могат да засегнат доверяващи се страни, настоящото решение също така определя условията, при които тези страни могат да се доверяват на удостоверения на ЕСЦБ-ИПК.
   Член 3
   Обхват и цели на ЕСЦБ-ИПК
   1.   До електронни приложения, системи, платформи и услуги на ЕСЦБ и на Евросистемата със средна или над средната критичност се осъществява достъп и те се използват само ако потребител е автентифициран посредством електронно удостоверение, издадено и управлявано от удостоверяващ орган, признат от ЕСЦБ в съответствие с рамката на ЕСЦБ за признаване на удостоверения, включително от удостоверяващия орган на ЕСЦБ-ИПК, или от удостоверяващи органи, признати от ЕСЦБ за TARGET2 и TARGET2 Securities за тези две приложения.
   2.   Удостоверяващият орган на ЕСЦБ-ИПК издава електронни удостоверения и предоставя други услуги по електронно удостоверяване за абонати на удостоверения на централните банки от ЕСЦБ и на трети страни, работещи с тях, за да им даде възможност да осъществят сигурен достъп и да използват електронни приложения, системи, платформи и услуги на ЕСЦБ и на Евросистемата.
   3.   ЕСЦБ-ИПК предоставя следните услуги по удостоверяване:

               а)

               издаване, подновяване и отмяна на удостоверения и потвърждаване на валидността на удостоверения по отношение на различните видове удостоверения;

               б)

               издаване на удостоверения за автентификация, електронен подпис и криптиране по отношение на потребители от и извън ЕСЦБ, и на технически удостоверения;

               в)

               възстановяване на частен ключ с цел осигуряване възстановяването на базирана на публичен ключ криптирана информация в случай на загуба на удостоверение;

               г)

               доставка и управление на криптографски токен устройства на абонати на удостоверения, когато е необходимо;

               д)

               предоставяне на информация относно процедури за управление на удостоверения на ЕСЦБ-ИПК и техническа помощ на ръководителите на проекти на ЕСЦБ, за да им помогне да интегрират удостоверенията на ЕСЦБ-ИПК в приложенията си.

         В бъдеще могат да се добавят други услуги, необходими за електронните приложения, системи, платформи и услуги на ЕСЦБ и на Евросистемата.
   Член 4
   Рамка на ЕСЦБ-ИПК
   1.   Съгласно настоящото решение отговорностите и функциите на предоставящата централна банка и на другите централни банки от Евросистемата по отношение на прилагането, оперирането и използването на ЕСЦБ-ИПК се уреждат в споразумение между ниво 2 и ниво 3 и се уточняват допълнително в политики за удостоверения на ЕСЦБ-ИПК и в правила относно практиките за удостоверяване на ЕСЦБ-ИПК.
   2.   В споразумението между ниво 2 и ниво 3, което включва споразумение за нивото на обслужване, се съдържа договореното споразумение между предоставящата централна банка и централните банки от Евросистемата по отношение на отговорностите и функциите на предоставящата централна банка и на централните банки от Евросистемата. То се представя за одобрение от Управителния съвет и след това се подписва от предоставящата централна банка и от централните банки от Евросистемата.
   3.   Споразумението за нивото на обслужване е както споразумение, определящо нивото на услугите, които ще бъдат предоставяни от предоставящата централна банка на Евросистемата, така и споразумение, определящо нивото на услугите, които ще бъдат предоставяни от Евросистемата на НЦБ извън еврозоната и на трети страни по отношение на ЕСЦБ-ИПК.
   4.   Правилата относно практиките за удостоверяване на ЕСЦБ-ИПК са набор от правила, регулиращи жизнения цикъл на електронните удостоверения — от първоначалното искане до края или отмяната на абонамента, както и отношенията между лицето, подало заявление за удостоверение, или абоната на удостоверение, удостоверяващия орган на ЕСЦБ-ИПК и доверяващите се страни. Те обхващат електронни удостоверения, попадащи в приложното поле на Директива 1999/93/ЕО, и електронни удостоверения, непопадащи в приложното ѝ поле. Те също така определят ролите и отговорностите на всички страни и установяват процедурите относно издаването и управлението на удостоверения. Те са приложени към споразумението между ниво 2 и ниво 3.
   5.   Политиката за удостоверения на ЕСЦБ-ИПК е набор от правила, които се прилагат спрямо всеки вид издадено удостоверение. Всеки набор предоставя подробна информация за прилагане, свързана с правилата относно практиките за удостоверяване на ЕСЦБ-ИПК, за всеки вид издадено удостоверение. Политиките за удостоверения на ЕСЦБ-ИПК са приложени към споразумението между ниво 2 и ниво 3.
   6.   Политиките за удостоверения на ЕСЦБ-ИПК и правилата относно практиките за удостоверяване на ЕСЦБ-ИПК се публикуват на уебсайта на ЕСЦБ-ИПК (5).
   7.   Информацията относно удостоверяващия орган на ЕСЦБ-ИПК, включително относно неговата идентичност и техническите му компоненти, е изложена в приложението към настоящото решение.
   Член 5
   Отговорности и роля на предоставящата централна банка
   1.   Предоставящата централна банка отговаря за оперирането и поддръжката на ЕСЦБ-ИПК в полза на централните банки от Евросистемата, включително хостинг, опериране и управление, осъществявани в съответствие със споразумението между ниво 2 и ниво 3. По-специално тя предоставя удостоверения и услуги на ЕСЦБ-ИПК в съответствие с бизнес изисквания и технически спецификации, като напр. рамката на ЕСЦБ за признаване на удостоверения и изискванията и спецификациите, изложени в споразумението между ниво 2 и ниво 3.
   2.   Предоставящата централна банка осигурява необходимата организационна инфраструктура за създаване, издаване и управление на удостоверения и осигурява поддръжката на инфраструктурата. За тази цел след консултиране с Комитета за информационни технологии предоставящата централна банка може да приеме правила относно вътрешната си организация и администрация.
   3.   Предоставящата централна банка действа като удостоверяващ орган на ЕСЦБ-ИПК и валидиращ орган на ЕСЦБ-ИПК.
   4.   Споразумението между ниво 2 и ниво 3 установява режима на отговорност, приложим спрямо предоставящата централна банка.
   Член 6
   Отговорности и роля на централните банки от Евросистемата
   1.   Всяка централна банка от Евросистемата отговаря за идентифициране на своите абонати на удостоверения. За изпълнението на тази задача тя създава позицията служител по регистрацията, които разполага с правомощието да регистрира потребители на трети страни.
   2.   Всяка централна банка от Евросистемата действа като доверяваща се страна по отношение на удостоверения за криптиране и електронен подпис, издадени от ЕСЦБ-ИПК за други централни банки от Евросистемата или абонати на удостоверения на потребители на трети страни.
   3.   Всяка централна банка от Евросистемата, използваща услуги на ЕСЦБ-ИПК, действа като регистриращ орган за нейните лица, подали заявление за удостоверение, и осигурява, че нейните лица, подали заявление за удостоверение, приемат и прилагат условията за потребители, изложени във формуляра за кандидатстване на удостоверяващия орган на ЕСЦБ-ИПК, за неговите услуги.
   Член 7
   Отношения между централните банки от Евросистемата, трети страни и абонати на удостоверения
   Всяка централна банка от Евросистемата установява мерки по отношение на защитен достъп и използване от трети страни на електронните приложения, системи, платформи и услуги на ЕСЦБ и на Евросистемата посредством използването на удостоверения на ЕСЦБ-ИПК. Тези мерки уреждат изключително отношението между съответната централна банка от Евросистемата и третите страни, които използват удостоверения на ЕСЦБ-ИПК. Всички трети страни спазват изискванията на политиките за удостоверения на ЕСЦБ-ИПК, правилата относно практиките за удостоверяване на ЕСЦБ-ИПК и условията за потребители, изложени във формуляра за кандидатстване на удостоверяващия орган на ЕСЦБ-ИПК за неговите услуги.
   Член 8
   Отношения с доверяващите се страни
   На електронно удостоверение, издадено съгласно настоящото решение, може да се има доверие, при условие че доверяваща се страна:

               а)

               провери валидността, временното спиране или отмяна на удостоверението, използвайки текуща информация за статуса на отмяна;

               б)

               вземе предвид ограниченията за използването, посочени в удостоверението; и

               в)

               приеме правилата относно практиките за удостоверяване на ЕСЦБ-ИПК и приложимите политики за удостоверения на ЕСЦБ-ИПК.

         Член 9
   Права по отношение на ЕСЦБ-ИПК
   1.   ЕСЦБ-ИПК е изцяло собственост на централните банки от Евросистемата.
   2.   С оглед на това предоставящата централна банка предоставя на централните банки от Евросистемата, доколкото е възможно съгласно приложимото законодателство, всички лицензии относно правата върху интелектуална собственост, които са изискуеми, за да могат централните банки от Евросистемата да използват ЕСЦБ-ИПК и компонентите ѝ и пълния набор от услуги на ЕСЦБ-ИПК и също така да предоставят услуги на ЕСЦБ-ИПК на трети страни съгласно правилата относно практиките за удостоверяване на ЕСЦБ-ИПК и политиките за удостоверения на ЕСЦБ-ИПК. Предоставящата централна банка обезщетява централните банки от Евросистемата за всеки иск, предявен от трети лица, във връзка с тези права върху интелектуална собственост.
   3.   Подробните правила относно правата на централните банки от Евросистемата по отношение на ЕСЦБ-ИПК се договорят между ниво 2 и ниво 3 в споразумението между ниво 2 и ниво 3.
   Член 10
   Отговорност на централните банки от Евросистемата спрямо потребители
   1.   Освен ако докажат, че те не са действали небрежно, централните банки от Евросистемата носят отговорност в съответствие с техните функции и отговорности в ЕСЦБ-ИПК за вреди, причинени на потребител, който основателно разчита на квалифицирано удостоверение, както е определено в Директива 1999/93/ЕО:

               а)

               по отношение на точността по времето на издаването му, на цялата информация, съдържаща се в дадено квалифицирано удостоверение и по отношение на въпроса дали удостоверението съдържа всички подробности, предвидени за квалифицирано удостоверение, както е определено в Директива 1999/93/ЕО;

               б)

               като уверение, че по време на издаването на дадено квалифицирано удостоверение, абонатът на удостоверение, идентифициран в него, е притежавал данните за създаване на подпис, отговарящи на данните за проверка на подписа, дадени или идентифицирани в удостоверението;

               в)

               като уверение, че устройството за създаване на подпис и устройството за проверка на подписа функционират заедно по начин, който се допълва в случаите, когато и двете са създадени от ЕСЦБ-ИПК;

               г)

               по отношение на нерегистриране на отмяна на квалифицирано удостоверение.

         2.   Централните банки от Евросистемата не поемат никакви задължения, не дават никакви гаранции и не носят отговорност спрямо потребители, освен ако изрично е посочено в настоящото решение и в правилата относно практиките за удостоверяване на ЕСЦБ-ИПК.
   Член 11
   Участие на НЦБ извън еврозоната в ЕСЦБ-ИПК
   1.   НЦБ извън еврозоната може действа като регистриращ орган за нейните вътрешни потребители, както и за потребители на трети страни, и може да създава позицията служител по регистрацията, който да изпълнява тази задача.
   2.   След одобрение от Управителния съвет НЦБ извън еврозоната може също така да реши да използва услуги на ЕСЦБ-ИПК при същите условия като тези, приложими за централните банки от Евросистемата. За тази цел НЦБ извън еврозоната представя на Управителния съвет декларация, в която потвърждава, че ще спазва задълженията, уредени в настоящото решение и в споразумението между ниво 2 и ниво 3. НЦБ извън еврозоната не става съсобственик на ЕСЦБ-ИПК и не е длъжна да допринася за финансовия пакет на ЕСЦБ-ИПК.
   Член 12
   Защита на данните
   Централните банки от Евросистемата се задължават да спазват законодателството за защита на данните, приложимо към обработването на лични данни от тяхна страна, при изпълнение на функциите им, свързани с ЕСЦБ-ИПК.
   Член 13
   Одит
   Одитът на ЕСЦБ-ИПК се извършва в съответствие с принципите и мерките, изложени в одиторската политика. Това не засяга вътрешните правилата за контрол и одит, които се прилагат по отношение на централните банки от Евросистемата или които са приети от тях.
   Член 14
   Финансови условия
   Централните банки от Евросистемата поемат разходите за разработването и оперирането на ЕСЦБ-ИПК, както е уточнено допълнително във финансовия пакет на ЕСЦБ-ИПК.
   Член 15
   Роля на Изпълнителния съвет
   1.   В съответствие с член 17.3 от Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (6) Управителният съвет делегира на Изпълнителния съвет нормотворческите си правомощия да предприема всякакви мерки за прилагането на настоящото решение, които са необходими за ефективността и сигурността на ЕСЦБ-ИПК, и да приема изменения, свързани с техническите аспекти на ЕСЦБ-ИПК и на услугите на ЕСЦБ-ИПК, предвидени в приложенията към споразумението между ниво 2 и ниво 3, след като вземе предвид становището на Комитета за информационни технологии и ако е приложимо — на Ръководния комитет за информационни технологии на Евросистемата.
   2.   Изпълнителният съвет информира своевременно Управителния съвет за мерките, предприети от него съгласно параграф 1. Той се съобразява с решенията, взети от Управителния съвет по този въпрос.

      Съставено във Франкфурт на Майн на 11 януари 2013 година.

            Председател на ЕЦБ

         Mario DRAGHI

      (1)  ОВ L 13, 19.1.2000 г., стр. 12.

      (2)  ОВ L 281, 23.11.1995 г., стр. 31.

      (3)  ОВ L 8, 12.1.2001 г., стр. 1.

      (4)  www.ecb.europa.eu.

      (5)  http://pki.escb.eu.

      (6)  ОВ L 80, 18.3.2004 г., стр. 33.

      ПРИЛОЖЕНИЕ

         Информация относно удостоверяващия орган на ЕСЦБ-ИПК, включително неговата идентичност, и техническите му компоненти

      Удостоверяващият орган на ЕСЦБ-ИПК е идентифициран в неговото удостоверение като издателя и неговият частен ключ се използва за подписването на удостоверения. Удостоверяващият орган на ЕСЦБ-ИПК отговаря за:

                  i)

                  издаването на удостоверения за частни и публични ключове;

                  ii)

                  издаването на списъци за отмяна;

                  iii)

                  генерирането на двойки ключове, свързани със специални удостоверения, например тези, за които се изисква възстановяване на ключ;

                  iv)

                  поддържането на цялостна отговорност за ЕСЦБ-ИПК и осигуряването, че всичките необходими за оперирането ѝ изисквания са изпълнени.

            Удостоверяващият орган на ЕСЦБ-ИПК включва всички лица, политики, процедури и компютърни системи, на които е възложено издаването на електронни удостоверения и които ги предоставят на абонати на удостоверения.
      Удостоверяващият орган на ЕСЦБ-ИПК включва два технически компонента:

                  —

                     Рутиращият удостоверяващ орган на ЕСЦБ-ИПК: този удостоверяващ орган, на първото ниво, издава само удостоверения за себе си и за подчинените му удостоверяващи органи. Той функционира само когато изпълнява собствените си тясно определени отговорности. Неговите най-важни данни са:

                                 Distinguished name (Отличително име)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Serial number (Сериен номер)

                              596F AC4C 218C 21BC 4E00 6B42 A164 46DD

                                 Distinguished name of issuer (Отличително име на издателя)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Validity period (Период на валидност)

                              From 21-06-2011 11:58:26 to 21-06-2041 11:58:26

                                 Message digest (SHA-1) (Резюме на съобщението, SHA-1)

                              CEFE 6C32 E850 994A 09EA 1A77 0C60 3D90 ADC9 9192

                  —

                     Онлайн удостоверяващият орган на ЕСЦБ-ИПК: този удостоверяващ орган, на второто ниво, е подчинен на рутиращия удостоверяващ орган на ЕСЦБ-ИПК. Той отговаря за издаване на удостоверения на ЕСЦБ-ИПК за потребители. Неговите най-важни данни са:

                                 Distinguished name (Отличително име)

                              CN=ESCB-PKI ONLINE CA, O=EUROPEAN SYSTEM OF CENTRAL BANKS, C=EU

                                 Serial number (Сериен номер)

                              2C13 E18F FDB5 91CE 4E29 550B B5A3 F59C

                                 Distinguished name of issuer (Отличително име на издателя)

                              CN=ESCB-PKI ROOT CA, O=EUROPEAN SYSTEM OF CENTRAL BANKS, C=EU

                                 Validity period (Период на валидност)

                              From 22-07-2011 12:46:35 to 22-07-2026 12:46:35

                                 Message digest (SHA-1) (Резюме на съобщението, SHA-1)

                              D316 026C D2CF 1A8C 4AA3 8C29 EE3D 591E 4286 AD08


title: Решение на Съвета от 22 ноември 2004 година относно присъединяването на Република Молдова към Споразумението за създаване на научно-технологичен център в Украйна, от 25 октомври 1993 година, между Канада, Швеция, Украйна и Съединените американски щати

text:
Важна правна забележка

|

32004D0823

Официален вестник n° L 358 , 03/12/2004 стр. 0010 - 0011

		20041122Решение на Съветаот 22 ноември 2004 годинаотносно присъединяването на Република Молдова към Споразумението за създаване на научно-технологичен център в Украйна, от 25 октомври 1993 година, между Канада, Швеция, Украйна и Съединените американски щати(2004/823/ЕО, Евратом)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид Договора за създаване на Европейската общност за атомна енергия,като взе предвид Регламент (ЕО) № 1766/98 на Съвета от 30 юли 1998 г. за присъединяване на Европейската общност и на Европейската общност за атомна енергия, действащи като една страна, към Споразумението за създаването на научно-технологичен център в Украйна от 25 октомври 1993 г., сключено между Канада, Швеция, Украйна и Съединените американски щати [1], и по-специално член 3, параграфи 1, 3 и 4 от него,като взе предвид Регламент (Евратом) № 2387/98 на Комисията от 3 ноември 1998 г. за присъединяване на Европейската общност за атомна енергия и на Европейската общност, действащи като една страна, към Споразумението за създаване на научно-технологичен център в Украйна през 1993 г., сключено между Канада, Швеция, Украйна и Съединените американски щати [2], и по-специално член 2 от него,като взе предвид предложението на Комисията,като има предвид, че:(1) На 25 октомври 1993 г. Канада, Швеция, Украйна и Съединените американски щати сключиха Споразумението за създаване на научно-технологичен център в Украйна (наричано по-долу "Споразумението").(2) Посредством Регламенти (ЕО) № 1766/98 и (Евратом) № 2387/98 Европейската общност и Европейската общност за атомна енергия (наричани по-долу Общностите), действащи като една страна, се присъединиха към "споразумението".(3) На 12 февруари 2004 г. Република Молдова депозира при Секретариата на Центъра инструмента за присъединяване на Молдова към споразумението. В съответствие с член ХIII от споразумението, Управителният съвет на Центъра е отговорен за одобряването на това присъединяване.(4) Общностите са представени в Управителния съвет на Центъра от председателството на Съвета и на Комисията. Позицията на Общностите по отношение на въпроси, възникнали по член ХIII от споразумението, се определя от Съвета и се изразява, по правило, от председателството,РЕШИ:Член 1Присъединяването на Република Молдова към Споразумението за създаване на научно-технологичен център в Украйна, от 25 октомври 1993 г., сключено между Канада, Швеция, Украйна и Съединените американски щати, се одобрява от името на Общностите.Член 2Председателството на Съвета представя пред Управителния съвет на Центъра одобрението на Общностите за присъединяването на Република Молдова към споразумението.Съставено в Брюксел на 22 ноември 2004 година.За СъветаПредседателB. R. Bot[1] ОВ L 225, 12.8.1998 г., стр. 2.[2] ОВ L 297, 6.11.1998 г., стр. 4.--------------------------------------------------


title: Решение 2014/42/ОВППС на Съвета от 28 януари 2014 година за изменение на Решение 2012/281/ОВППС в рамките на Европейската стратегия за сигурност в подкрепа на предложението на Съюза за международен кодекс за поведение при дейности в космическото пространство

text:
               29.1.2014

               BG

               Официален вестник на Европейския съюз

               L 26/42

      РЕШЕНИЕ 2014/42/ОВППС НА СЪВЕТА

   от 28 януари 2014 година
   за изменение на Решение 2012/281/ОВППС в рамките на Европейската стратегия за сигурност в подкрепа на предложението на Съюза за международен кодекс за поведение при дейности в космическото пространство
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 от него,
   като има предвид, че:

               (1)

               На 29 май 2012 г. Съветът прие Решение 2012/281/ОВППС в рамките на Европейската стратегия за сигурност в подкрепа на предложението на Съюза за международен кодекс за поведение при дейности в космическото пространство (1).

               (2)

               Решение 2012/281/ОВППС предвижда организиране на „до три“ многостранни срещи на експерти с цел обсъждане на предложението за международен кодекс за поведение.

               (3)

               Досега многостранни срещи на експерти бяха организирани във Виена (през юни 2012 г.), в Киев (през май 2013 г.) и в Банкок (през ноември 2013 г.).

               (4)

               След успешната многостранна среща на експерти в Банкок стана ясно, че международната общност ще приеме положително провеждането на четвърта и окончателна многостранна среща на експерти. Тази среща би могла да се състои в Африка.

               (5)

               Тази четвърта и окончателна многостранна среща на експерти би могла да се организира в рамките на първоначалната референтна сума, посочена в Решение 2012/281/ОВППС, и следователно без допълнителни финансови последици.

               (6)

               Във връзка с това Решение 2012/281/ОВППС следва да бъде изменено, за да се даде възможност за организиране на четвърта и окончателна многостранна среща на експерти, а срокът на прилагане на решението следва да бъде съответно удължен,

         ПРИЕ НАСТОЯЩОТО РЕШЕНИЕ:
   Член 1
   Решение 2012/281/ОВППС се изменя, както следва:

               1)

               В член 2, параграф 1 буква б) се заменя със следното:

                           „б)

                           организиране на до четири многостранни срещи на експерти с цел обсъждане на предложението за международен кодекс за поведение;“.

               2)

               В член 6 втората алинея се заменя със следното:
               „Срокът му на действие изтича 28 месеца след датата на сключване на споразумението за финансиране, посочено в член 4, параграф 3, или шест месеца след датата на приемане на настоящото решение, ако през посочения период не е сключено споразумение за финансиране.“

               3)

               Приложението се изменя, както следва:

                           a)

                           в четвъртата алинея на раздел 1 „Обща рамка и цели“ първото тире се заменя със следното:

                                       „—

                                       консултации с възможно най-много страни, независимо дали са активни или неактивни в областта на дейностите в космическото пространство, с цел обсъждане на настоящото предложение и запознаване с техните възгледи, по-специално чрез организирането на до четири многостранни експертни срещи за обсъждане на това предложение,“;

                           б)

                           заглавието на раздел 2.3 се заменя със следното:
                           „2.3.   Проект 3: Организиране на до четири многостранни срещи с цел обсъждане на предложението за международен кодекс за поведение“;

                           в)

                           раздел 2.3.3 се заменя със следното:
                           „2.3.3.   Описание на проекта
                           Организиране на до четири многостранни срещи.

                                       —

                                       Има предложение първите две срещи да се проведат в Европа, а следващите две — извън Европа. Решението ще бъде взето от върховния представител въз основа на представените от ЮНИДИР предложения.

                                       —

                                       Структурата, дневният ред и участието ще бъдат определени от върховния представител въз основа на представените от ЮНИДИР предложения.“;

                           г)

                           в раздел 5 „Продължителност“ първата алинея се заменя със следното:
                           „Предвидената продължителност на изпълнение на проекта е 28 месеца.“

         Член 2
   Настоящото решение влиза в сила в деня на приемането му.

      Съставено в Брюксел на 28 януари 2014 година.

            За Съвета

            Председател

         G. STOURNARAS

      (1)  OB L 140, 30.5.2012 г., стр. 68.